นายกรัฐมนตรีย้ำจัดงานลอยกระทงต้องปลอดภัย-ปลอดโรค พร้อมกำชับตรวจสอบท่าเรือให้แข็งแรง ป้องกันอุบัติเหตุ
นายกรัฐมนตรีสั่งการให้หน่วยงานที่มีส่วนเกี่ยวข้องดูแลและเตรียมความพร้อมการจัดงานลอยกระทง ในวันที่ 19 พฤศจิกายน 2564 ในทุกพื้นที่ให้มีความปลอดภัยและเรียบร้อย โดยยึดตามมาตรการการป้องกันการติดเชื้อโควิด-19 อย่างเคร่งครัด และควบคุมผู้เข้าร่วมงานเพื่อลดความแออัด เช่นที่จังหวัดสุโขทัย ให้ผู้ที่จะเข้าชมงานประเพณีลอยกระทงเผาเทียน เล่นไฟ วิถีใหม่ ประจำปี 2564 ซึ่งจัดขึ้นระหว่าง18-20 พฤศจิกายนนี้ ต้องลงทะเบียนออนไลน์ล่วงหน้า เพื่อรับตั๋วอิเลคทรอนิคส์ ระหว่างวันที่ 8-16 พ.ย.นี้        นายกรัฐมนตรี ยังฝากกำชับหน่วยงานที่เกี่ยวข้อง อาทิ ตำรวจ เจ้าพนักงานปกครอง กำหนดมาตรการรักษาความปลอดภัยอย่างเคร่งครัด เช่น ห้ามปล่อยโคมลอย งดเล่นดอกไม้เพลิง พลุ ประทัด รวมถึงรณรงค์ลอยกระทงปลอดเหล้า ด้านการจราจร สั่งการให้การจราจรทั้งทางน้ำและทางบก ตรวจสอบความเรียบร้อยของยานพาหนะที่จะใช้รับ-ส่งประชาชนในช่วงประเพณีลอยกระทง และให้กรมเจ้าท่าตรวจความพร้อมของท่าเทียบเรือในแม่น้ำเจ้าพระยา ที่คาดว่าจะเป็นท่าเรือหลักๆที่ประชาชนจะมาร่วมกิจกรรมลอยกระทงเป็นจำนวนมาก ได้แก่ ท่าเรือสะพานพุทธ ท่าเรือสี่พระยา ท่าเรือเอเชียทีค และท่าเรือไอคอนสยาม         กรมเจ้าท่าจะจัดกำลังเจ้าหน้าที่รักษาการณ์ในคืนลอยกระทง ส่วนกลาง จำนวน 196 คน เรือรักษาการณ์ 88 ลำ ส่วนภูมิภาค จำนวน 753 คน เรือรักษาการณ์ 78 ลำ พร้อมออกประกาศควบคุมการเดินเรือ และเตือนให้ใช้ความระมัดระวังในการเดินเรือในช่วงเทศกาลลอยกระทง พร้อมกันนี้ฝากถึงประชาชนที่จะเดินทางไปร่วมงานลอยกระทงให้มีความระมัดระวังและปฏิบัติตามมาตรการทางสาธารณสุขอย่างเคร่งครัด และร่วมเที่ยวงานลอยกระทงวิถีใหม่ ร่วมสืบสานวัฒนธรรมไทยไปพร้อมกัน